Saulėlydis (saga)

„Saulėlydis“ () – amerikiečių rašytojos Stephenie Meyer keturių fantastinės romantikos knygų serija apie vampyrus („Saulėlydis“, „Jaunatis“, „Užtemimas“, „Brėkštanti aušra“). Knygose įvykiai pasakojami paauglės merginos Izabelos „Belos“ Svan (Isabella „Bella“ Swan), kuri atsikrausto į nedidelį Forkso miestelį Vašingtono valstijoje ir įsimyli vampyrą, vardu Edvardas Kalenas (Edward Cullen). Istorija pasakojama Belos žodžiais, išskyrus „Užtemimo“ epilogą ir antrąją „Brėkštančios aušros“ dalį, kuriose pasakotoju tampa vilkolakis Džeikobas Blekas (Jacob Black).

2005 m. pasirodžius pirmajam romanui „Saulėlydis“, visos knygos išpopuliarėjo stulbinamu greičiu. „Brėkštanti aušra“ apdovanota prestižine „British Book Award“ premija, kaip geriausia metų knyga jaunimui ir vaikams. Visos keturios knygos nugalėjo 2009 m. „Kid’s Choice Award“ Mėgstamiausios knygos nominacijoje.

2009 m. lapkričio mėnesio duomenimis, pasaulyje jau parduota daugiau nei 85 milijonų knygų, jos išverstos į mažiausiai 38 kalbas.

2008 m. knygos atsidūrė parduodamiausių metų knygų „USA Today“ sąrašo pirmoje vietoje ir 235 savaites praleido „New York Times“ bestselerių sąraše Knygų vaikams kategorijoje.

Pagal knygas „Summit Entertainment“ studijoje sukurti penki filmai.

 Knygų turinys 

 „Saulėlydis“ 

Bela Svan iš Finikso (Arizonos valstija) atsikrausto gyventi pas savo tėvą į nedidelį Forkso miestelį Vašingtono valstijoje, nes jos mama, neseniai antrą kartą susituokusi, turi daug keliauti su naujuoju vyru (jis – beisbolo žaidėjas). Mokykloje Bela pastebi išskirtinio grožio vaikiną, Edvardą Kaleną, ir pajunta jam nenumaldomą trauką. Ji netrunka suprasti, kad visa jo šeima – vampyrai „vegetarai“, geriantys ne žmonių, o gyvūnų kraują. Edvardas ir Bela įsimyli vienas kitą, tačiau Džeimsas, sadistinių polinkių vampyras iš kito klano, nusprendžia sumedžioti Belą. Edvardas ir visa jo šeima stoja ginti bejėgės merginos. Edvardo brolis ir sesuo išveža ją atgal į Finiksą, tikėdamiesi, kad ten jų neras. Tačiau Džeimsas apgauna ir išvilioja Belą iš saugaus prieglobsčio. Mergina stoja akis į akį su žmogžudžiu, kuris ją sunkiai sužeidžia, tačiau Edvardas spėja ją išgelbėti. Džeimsas nužudomas ir visi saugiai grįžta namo…

 „Jaunatis“ 

Edvardas įtikina save, jog kelia pavojų Belos gyvybei, ir su visa šeima išsikrausto iš Forkso. Bela įklimpsta į depresiją, iš kurios pabudinti ją pavyksta tik vilkolakiui Džeikobui Blekui. Džeikobas ir kiti jo genties vilkolakiai privalo saugoti ją nuo Viktorijos, vampyrės, siekiančios atkeršyti už pirmoje knygoje nužudytą jos gyvenimo partnerį Džeimsą. Vienintelis kerštas –nužudyti Edvardo partnerę Belą, nes tik tuomet kentės Edvardas. Dėl nesusipratimo Edvardui pranešama, kad Bela mirė. Jis nusprendžia vykti į Volteros miestą Italijoje, kur, kaip jis tikisi, jį nužudys kito klano nariai. Vos per plauką jį spėja sustabdyti atvykusi Bela, kurią atlydi Edvardo sesė Alisa (Alice Cullen). Jie sutinka Volturius, seniausius vampyrus žemėje, vieną galingiausių klanų, kuris nustato visas vampyrų pasaulio taisykles. Edvardas, Alisa ir Bela paleidžiami tik su sąlyga, kad artimiausiu metu Bela bus paversta į vampyrę. Bela ir Kalenai grįžta į namus.

 „Užtemimas“ 

Vampyrė Viktorija (Džeimso partnerė iš pirmosios knygos) sukūrė naujagimių vampyrų armiją, kad susikautų su Kalenais ir kerštaudama nužudytų Belą. Tuo tarpu Bela niekaip neapsisprendžia, kokius jausmus ji jaučia vilkolakiui Džeikobui ir kokius – Edvardui. Edvardo šeima sujungia jėgas su vilkolakių gauja ir sėkmingai sunaikina Viktoriją ir jos armiją. Bela pasirenka Edvardo meilę ir sutinka už jo tekėti.

 „Brėkštanti aušra“ 

Bela ir Edvardas – jaunavedžiai, tačiau jų medaus mėnesį nutraukia Belos nėštumas. Ši būsena ją sekina, o kūdikis pilve auga nenusakomu greičiu. Ji beveik miršta gimdymo metu, tačiau Edvardas suspėja suleisti vampyro nuodų tiesiai jai į širdį ir paverčia ją vampyre. Porai gimsta pusiau vampyrė – pusiau žmogus duktė Renesmė. Džeikobas Blekas supranta, kad tai – jam skirta mergaitė ir neturi kitos išeities, kaip tik laukti, kol ji užaugs. Vampyrė iš kito klano pamato Renesmę ir pamano, kad ji – „nemirtingas vaikas”, o tokį auginti – bene didžiausias nusikaltimas pagal vampyrų įstatymus. Vampyrė nuskuba pas Volturius ir informuoja juos, kad įstatymas sulaužytas. Kalenai renka vampyrus liudininkus, kurie galėtų patvirtinti, kad Renesmė nėra nemirtinga. Kalenams per plauką pavyksta įtikinti Volturius, vos išvengiant kovos, kad jų vaikas nekelia pavojaus vampyrų pasauliui ir jų paslapčiai. Volturiai iškeliauja ir palieka Kalenus ilgai ir laimingai gyventi.

 Pagrindiniai veikėjai 
 Izabela „Bela” Svan – pagrindinė knygų veikėja paauglė Bela yra nerangi, pavojus kaipmat pritraukianti, rudų plaukų ir akių mergina. Ji apibūdinama kaip menkai savimi pasitikinti ir niekaip nesuvokianti, už ką ją gali mylėti toks kaip Edvardas. Ji atspari antgamtinėms galioms, kurios veikia protą, pavyzdžiui, Edvardas negali skaityti jos minčių. Paskutinėje knygoje, virtusi vampyre, Bela tampa bene geriausia iš visų – ištvermingiausia, gracingiausia – talentinga vampyrė. Ji įgyja antgamtinę galią saugoti elastingu nematomu skydu save ir kitus nuo jėgų, veikiančių protą.

 Edvardas Kalenas – vampyras, kuris gyvena kartu su panašiai mąstančių vampyrų grupe, žinoma kaip Kalenų šeima, kurie maitinasi gyvulių, o ne žmonių krauju. Knygų serijoje Edvardas įsimyli, veda ir susilaukia vaiko su Bela. Jis apibūdinamas kaip esantis išskirtinio, nežemiško grožio, santūrus, mandagus, tačiau šiek tiek per daug atsargus ir savininkiškas Belos atžvilgiu. Pradžioje jis konfliktuoja su Džeikobu Bleku, nes šis deklaruoja mylįs Belą, tačiau paskutinėje knygoje jie tampa draugais ir ima laikyti vienas kitą broliais. Edvardo antgamtinė galia – minčių skaitymas per atstumą. Bela jo galiai atspari, tačiau tapusi vampyre išmoksta kartais savo mintis jam atskleisti.

 Džeikobas Blekas – pirmoje knygoje jo vaidmuo visai nereikšmingas, jis pristatomas tik kaip Kvileutų genties narys ir Belos tėvo draugo sūnus. „Jaunatyje“ jam jau skiriamas kur kas svarbesnis vaidmuo – jis tampa vilkolakiu ir Belos geriausiu draugu bei gelbėtoju iš depresijos liūno. Nors jis teigia mylįs Belą, ji negali atsakyti tuo pačiu. „Užtemime“ Bela supranta, jog ji taip pat jį myli, tačiau ta meilė nublanksta prieš tą, kurią ji jaučia Edvardui. „Brėkštančioje aušroje“ Džeikobas supranta, kad jo sielos draugė – Edvardo ir Belos duktė Renesmė – taip jis išsilaisvina nuo skausmo, kurį jam teikė meilė Belai be atsako.

 Veiksmo vieta 
Veiksmas vyksta mažame, lietingame ir niūriame Forkso miestelyje, Vašingtono valstijoje. Bela gyvena su savo tėvu, Čarliu Svanu, policijos viršininku. Kartais minimi gretimi miestai – Port Andželas, Olimpija, Sietlas ir La Pušo rezervatas. Kai kurie „Saulėlydžio“ įvykiai vyksta Finikse, Arizonos valstijoje, kur Bela užaugo.

„Jaunatyje“ veiksmo dalis, kai Edvardas keliauja paaukoti save Volturių klanui, vyksta Volteros mieste, Italijoje.
Floridos valstijos miestas Džeksonvilis minimas „Saulėlydyje“ ir „Užtemime“, kai Edvardas ir Bela lanko jos motiną, kuri išsikraustė ten gyventi kartu su antruoju vyru.
Bela ir Edvardas medaus mėnesį leidžia autorės išgalvotoje Esmės saloje (Isle Esme), tariamai esančioje netoli Brazilijos.

 Struktūra ir žanras 
Knygų žanras – fantastinė romantika, skirta daugiausiai jaunimui, nors pati autorė pirmąją knygą įvardijo kaip „įtemptą romantinę siaubo komediją“. Tačiau visgi ji savo knygas labiausiai priskiria romantiniam žanrui.

Sagoje aprašomas neįprastas romantinis Belos, vampyro Edvardo ir vilkolakio Džeikobo meilės trikampis. Knygoje vengiama provokatyvių sekso scenų, neaptarinėjami narkotikai ir nevartojami keiksmažodžiai – knygos autorės nuomone, paaugliams tokia informacija neturėtų būti teikiama.

Knygos parašytos pirmuoju asmeniu, pasakotoja – Bela (išskyrus trečiosios knygos epilogą ir dalį ketvirtosios knygos, kuriose pasakotojas – Džeikobas). Paklausta apie romanų struktūrą, autorė atsako, kad jai sunku priskirti ją kažkokiai kategorijai:

„Man tai atrodo sunku, nes jei kažkam pasakau „žinai, ši knyga apie vampyrus“, jie tuojau susikuria vaizdą, kokia bus ši knyga. Tačiau mano knygos labai skiriasi nuo įprastų knygų apie vampyrus <…>. Mano knygų pasaulis – ne tamsus, baisus ir persunktas krauju. O jei sakau, kad knygos veiksmas vyksta mokykloje, žmonės vėlgi automatiškai, tačiau klaidingai, klasifikuoja.“

Knygos remiasi mitu apie vampyrus, tačiau „Saulėlydžio“ sagos vampyrai skiriasi nuo „įprastų“ daugeliu aspektų. Pavyzdžiui, „Saulėlydžio“ vampyrai turi stiprius, aštrius dantis, o ne iltis. Jų oda žiba saulėje (o ne dega, kaip įprasta manyti) ir jie geria gyvulių, o ne žmonių kraują.
Be to, kai kurie turi įvairių antgamtinių galių, tokių kaip minčių skaitymas ar ateities matymas. S. Meyer tikina, kad jos sukurta vampyrų mitologija skiriasi nuo kitų todėl, kad ji, kurdama knygą, mažai žinojo apie „įprastą“ vampyrų pasaulį.

„Tik kai „Saulėlydis“ jau turėjo netrukus pasirodyti knygynuose, aš pradėjau galvoti, ar mano sukurti vampyrai labai skirsis, ar bus labai panašūs į kitų autorių. Be abejo, aš jau buvau per daug investavusi į savuosius veikėjus, kad ką nors keisčiau. Taigi, aš nelipdžiau jiems ilčių ir nestačiau karstų tik tam, kad sustiprinčiau jų, kaip vampyrų, įvaizdį.“

 Šaltiniai 

 Nuorodos 
 Oficiali sagos svetainė 
 Oficiali Stephenie Meyer svetainė
 „Saulėlydžio“ sagos gerbėjų RPG žaidimas
 Lietuviškas „Saulėlydžio“ sagos gerbėjų klubas
 Lietuviškas pirmosios knygos aprašymas
 Antrosios knygos santrumpa anglų kalba 
 Trečiosios knygos santrumpa anglų kalba 

Kategorija:Maginės fantastikos romanai
Kategorija:Jaunimo literatūra